Generationsskifte hos eurodan huse
Generationsskifte hos et af Danmarks ældste typehusfirmaer
eurodan-huse har i over 30 år haft stifter Niels Chr. Dahl til at stå i spidsen for det landsdækkende typehusfirma. Nu har firmaet valgt at iværksætte et glidende generationsskifte, hvor sønnerne Thomas og Rasmus Dahl får mere fremtrædende roller. Niels Chr. Dahl oplyser: "Med virkning fra 1. januar i år er Thomas tiltrådt som administrerende direktør. Han er 37 år, uddannet akademiingeniør, har HD i organisation og ledelse samt netop bestået eksamen som statsautoriseret ejendomsmægler. Rasmus Dahl, der nu indgår i ledelsen, er 30 år, uddannet civilingeniør og afslutter om kort tid HD i regnskab."
"Som nyuddannet ingeniør startede sønnen Thomas som projektleder hos MT Højgaard, men han har allerede fra barnsben været beskæftiget i byggebranchen," fortæller Niels Chr. Dahl, og fortsætter: "Da eurodan-huse åbnede sit første udstillingshus den 1. august 1978, var jeg selv med til at bygge huset. Det foregik under kyndig vejledning fra 6 årige Thomas, der var med på arbejde.
Begge mine sønner har faktisk fra en tidlig alder været flittige hjælpere både på byggepladsen, i udstillingshusene og på kontorerne, så de kender alt til "huset". De har ligeledes været en del af bestyrelsen siden 2003 sammen med min tredje søn, Anders, der er berider og bosat i England."
Dansk familieejet firma
Det sidste årti har branchen båret præg af mange virksomhedsopkøb, men eurodan-huse kan, som et af få store byggefirmaer, bryste sig af fortsat at være familieejet. "Efter generationsskiftet vil jeg fortsat have min daglige gang i firmaet. Det glæder mig, at Thomas og Rasmus nu - efter flere års ansættelse i eurodan-huse - gerne vil videreføre mit livsværk," siger Niels Chr. Dahl, og tilføjer: "På den måde forbliver eurodan-huse et dansk familieejet firma. Vi er blandt Danmarks førende producenter af enfamiliehuse med afdelinger i flere byer. Vi har en kompetent medarbejderstab, en lang række dygtige og stabile underleverandører og et kvalitetsprodukt, som vi er meget stolte af. Så jeg følger mig tryg ved at slippe tøjlerne nu, fastslår Niels Chr. Dahl, og slutter smilende: "Jeg har 5 børnebørn, og der er endnu et på vej. Så jeg har rigeligt at se til i min sparsomme fritid, når også min lidenskab for jagt skal tilgodeses."